la 5 lucruri pe care trebuie să le știi atunci când cumperi online bilete la spectacole

(Timp estimat pentru citirea acestui articol: 3 min)

1. De regulă biletele cumpărate nu pot fi returnate

Potrivit O.U.G 34/2014, biletele la spectacole intră la excepții și astfel consumatorul nu are un drept de retragere. În schimb, există site-uri în România ce vând bilete și oferă clienților această posibilitate.

Magazinele ce vând bilete la spectacole trebuie să precizeze clar dacă acceptă sau nu returul și în ce condiții.

2. Ca excepție, poți returna un bilet achiziționat online doar în anumite condiții

Dacă este vorba despre un bilet pentru un spectacol care nu are stabilite data sau locul sau este doar o rezervare, clientul are dreptul sa returneze biletul potrivit O.U.G 34/2014. În schimb, taxa de transport pentru retur se acoperă tot de către client (dacă va fi cazul), în cazul în care magazinul nu dorește să achite această taxă.

3. Condițiile evenimentului trebuie respectate atât de spectator, cât și de organizator

Magazinul online are obligația de a oferi toate detaliile despre spectacol pe pagina evenimentului (numită și pagină de produs). Prin achiziționarea unui bilet, clientul declară că a luat la cunoștință aceste informații.

De exemplu, dacă spectacolul este programat să înceapă la ora 20.00, atât organizatorii, cât și spectatorii trebuie să respecte ora stabilită. Dacă un spectacol este pentru cei cu vârsta de peste 16 ani, acest lucru trebuie menționat foarte clar pe site și pe bilet, iar clientul are obligația legală de a respecta această condiție.

4. Cum ajung biletele la consumator

Magazinul trebuie să precizeze clar tipul biletului: electronic sau fizic. Dacă este un bilet fizic, trebuie precizată taxa de transport și în cât timp va ajunge biletul la adresa de livrare. Clientul are datoria de a prezenta biletul la intrare indiferent de forma acestuia.

5. Prețul unui bilet nu poate fi contestat

Reclamațiile la ANPC legate de preț și calitatea spectacolului nu pot fi soluționate. Nu există în legislație o limită de preț pentru anumite spectacole, fiecare organizator pune prețul dorit, iar clientul, prin plasarea comenzii online, este de acord cu acesta.

Magazinul are obligația de afișa prețul final pe site, inclusiv taxa de transport sau unele modalități de a calcula această taxă.

Pe 23 februarie, ECC România a organizat un workshop despre vânzările de bilete la spectacole, la care au participat magazine din România și organizatori de spectacole, iar invitații evenimentului au fost: Mihail Meiu (ANPC), Irina Chirițoiu (ECC România), Bogdan Manolea (TRUSTED.ro), Ionuț Pavel (Asociaţia Producătorilor şi Organizatorilor de Spectacole din România – APOSR), Mihai Titichi (ECC România) și Elena Moise (ECC România). În cadrul acestui eveniment au fost aduse în discuție probleme ce pot apărea atunci când sunt vândute bilete la spectacole – online și offline.